Peter Skaarup (DF), 2002-05-30:
Til det sidste kan jeg sige, at svaret jo er, at det danske samfund, anført af Socialdemokratiet gennem så lang tid tilbage, som flygtningeproblemet har været debatteret, har et enormt problem med integration.
Derfor er svaret jo, at vi skal gå utrolig meget i dybden, når der skal laves en ny integrationspolitik i Danmark, for den integrationspolitik, der har været hidtil, har ikke virket, og det bærer Socialdemokratiet sit store ansvar for.
Men så længe, at integrationspolitikken ikke har fungeret, og Socialdemokratiet sidder med hovedansvaret, har Socialdemokratiet et problem også på det her område.
Så vil jeg sige noget generelt om lovgivningen, vi vedtager i dag.
De asylsøgere, der ligesom smugles uden om køen, nemlig via de kyniske menneskesmuglere, kommer ikke hertil i samme omfang, som de har gjort tidligere. Dermed er det ikke sagt, at hele politikken er på plads.
Vi kan endnu ikke se med sikkerhed, om det her kommer
til at virke på lidt længere sigt, og vi må så om et eller halvandet år se, om det kommer til det.
Men som det ser ud lige nu, kan jeg hilse Socialdemokratiet og sige: Det ser ud til, at den politik, som regeringen og Dansk Folkeparti nu i samarbejde gennemfører, kommer til at virke.
Det er jo egentlig en væsentlig ting for vælgerne at vide, for de afgav deres stemme for at få noget i retning af den politik, som vedtages her i dag. Det, der er godt ved lovgivningen, der vedtages, er jo bl.a., at de facto-begrebet bliver afskaffet.
Det bliver godt nok erstattet af et andet begreb, nemlig beskyttelsesbegrebet, og vi har selvfølgelig diskuteret med regeringen, hvor meget fornuft der er i det.
Men vi vurderer, at skal vi overholde vores internationale konventioner og forpligtelser, er situationen den, at så skal man indføre det her beskyttelsesbegreb, og så må vi se hen ad vejen, hvordan udviklingen bliver, og om der kan laves yderligere stramninger inden for den begrebsverden, vi kender i dag.
Det vil vi slå til lyd for, hvis lovgivningen ikke kommer til at virke, og det kommer vi til at se i den kommende tid om den gør.
Så er der en anden ting, som vi har lagt meget vægt på i forhandlingerne, og det er flygtninges retskrav på en bolig inden for 3 måneder, der skal afskaffes.
Og det er det så blevet.
Det viser sig nu, at kommunerne kan overveje, hvem i kommunen der trænger mest til en bolig inden for det råderum, kommunen har.
Førhen har det været sådan, at flygtninge kom i første række.
Efter 3 måneder skulle man skaffe en bolig til flygtninge.
Nu er det sådan, at kommunen kan overveje: Er der studerende, eller er der ældre, der af den ene eller anden årsag har mere brug for en bolig?
For så er det dem, man skal tilbyde de pågældende boliger, som kommmunen har råderet over.
Det er altså en omvendt og ny situation, som i virkeligheden kommer til at hjælpe utrolig meget på integrationen, netop det, Socialdemokratiet taler meget om, men åbenbart ikke vil støtte.
Danskerne føler nemlig: Nu får vi fjernet den forhindring, som 3-måneders-reglen og retskravet har været, nemlig at der skulle tilbydes en bolig inden for 3 måneder.
Nu bliver det sådan, at man med sig selv kan sige: Nå ja, men nu er der i hvert tilfælde ikke en diskrimination indbygget i systemet over for danskere, som den regel har været udtryk for.
Så bliver det sådan, at reglerne for at erhverve dansk statsborgerskab skærpes kraftigt.
Det har regeringen selv ønsket.
Vi har nok ønsket endnu yderligere stramninger i forhold til det.
Og det betyder også en kraftig nedgang i antallet, der får dansk indfødsret, og det har vi set som værende vigtigt.
Vi er måske ikke kommet igennem med alt, hvad vi ville have, men vi kommer i den situation i de kommende år, at det her emne skal tages op igen.
Der vil vi så se, hvordan udviklingen bliver.
Når det gælder reglerne for familiesammenføring er det sådan, at retskravet bliver fjernet.
Det er igen en meget omdiskuteret sag, som Socialdemokratiet jo altså heller ikke vil være med til.
Der vil man stadig væk bevare det her retskrav, og det er jo igen bevis på, at man er fuldstændig ude af trit med sine vælgere, sit kommunale bagland, sine socialdemokratiske borgmestre på Vestegnen og f.eks. Odenses borgmester, Anker Boye, der har sagt, at den her aftale er fornuftig. Så der er altså en række fornuftige elementer, som vi nu kommer til at følge virkningen af, og vi vil i Dansk Folkeparti selvfølgelig holde meget øje med det her, og det er jeg også sikker på regeringen vil, for at se, om det kommer til at virke.
Vi synes, at det er en fair og retfærdig lovgivning, som er et udtryk for det ønske, danskerne har, og som de udtrykte ved folketingsvalget.
At Socialdemokratiet ikke har fattet det endnu, er debatten her et udtryk for.
Men på et eller andet tidspunkt går det nok op for dem, og så får vi Socialdemokratiet med i det, jeg godt vil kalde et nationalt kompromis.